|  |  |  |  |  |
| --- | --- | --- | --- | --- |
| **ΝΟΜΟΣΧΕΔΙΟ ΜΕ ΤΙΤΛΟ**  **« O Περί της Διαφάνειας στις Διαδικασίες Λήψης Δημόσιων Αποφάσεων και Συναφών Θεμάτων Νόμος του 2017»** | | | | |
|  | | |  |  |
| **ΜΕΡΟΣ Ι**  **ΕΙΣΑΓΩΓΙΚΕΣ ΔΙΑΤΑΞΕΙΣ** | | | | |
|  | | |  |  |
| Συνοπτικός  τίτλος. | | | 1. | Ο παρών νόμος θα αναφέρεται ως ο Περί της Διαφάνειας στις Διαδικασίες Λήψης Δημόσιων Αποφάσεων και Συναφών Θεμάτων Νόμος του 2017. |
| Ερμηνεία | | | 2. | Στον παρόντα Νόμο, εκτός αν από το κείμενο προκύπτει διαφορετική έννοια – |
|  | | |  | **«αντιπρόσωπος ομάδας ειδικού ενδιαφέροντος»** σημαίνει εγγεγραμμένο πρόσωπο το οποίο εμπλέκεται σε διαδικασίες λήψης δημοσίων αποφάσεων για λογαριασμό ομάδας ειδικού ενδιαφέροντος και περιλαμβάνει τον κατά νόμο υπεύθυνο της ομάδας ειδικού ενδιαφέροντος, μέλος του προσωπικού της, αιρετό ή δεόντως εξουσιοδοτημένο για το σκοπό αυτό πρόσωπο ∙ |
| Ν…../2017 | | |  | **«αξιωματούχος»** σημαίνει οποιοδήποτε αξιωματούχο, ο οποίος περιλαμβάνεται στον Πίνακα του παρόντος Νόμου· |
|  | | |  | **«Αρχή»** σημαίνει την Ανεξάρτητη Αρχή Κατά Της Διαφθοράς που εγκαθιδρύεται από τον περί Σύστασης και Λειτουργίας της Ανεξάρτητης Αρχής Κατά Της Διαφθοράς Νόμο του 2017· |
| 1/1990  71/1991  211/1991  27(I)/1994  83(I)/1995  60(I)/1996  109(I)/1996  69(I)/2000  156(I)/2000  4(I)/2001  94(I)/2003  128(I)/2003  183(I)/2003  31(I)/2004  218(I)/2004  68(I)/2005  79(I)/2005  105(I)/2005  96(I)/2006  107(I)/2008  137(I)/2009  194(I)/2011  78(I)/2013  7(Ι)/2014  21(I)/2014  100(I)/2015 | | |  | **«δημόσια υπηρεσία»** έχει την έννοια που αποδίδεται στον όρο αυτό από τον περί Δημόσιας Υπηρεσίας Νόμο όπως αυτός εκάστοτε τροποποιείται ή αντικαθίσταται· |
|  | | |  | **«διαβούλευση»** σημαίνει το δημόσιο διάλογο, που στοχεύει στην καταγραφή των απόψεων και των εισηγήσεων σε θέματα κοινού ενδιαφέροντος, στον οποίο λαμβάνουν μέρος οι κρατικές υπηρεσίες, που θα ασχοληθούν με την εφαρμογή και υλοποίηση του υπό συζήτηση νομοθετήματος, καθώς και οι κρατικές υπηρεσίες και οι κοινωνικοί εταίροι, που επηρεάζονται είτε άμεσα είτε έμμεσα από την εφαρμογή του υπό συζήτηση νομοθετήματος. |
| 73(I)/2016 | | |  | **«διαδικασίες λήψης δημόσιων αποφάσεων**» σημαίνει τις διαδικασίες λήψης αποφάσεων επί ζητημάτων που άπτονται της εκτελεστικής ή και της νομοθετικής εξουσίας, εξαιρουμένων των διαδικασιών σύναψης δημοσίων συμβάσεων που διεξάγονται σύμφωνα με το περί της Ρύθμισης Διαδικασιών Σύναψης Δημοσίων Συμβάσεων και για Συναφή Θέματα Νόμο και αποφάσεων επί ζητημάτων που υπόκεινται σε δικαστικό έλεγχο ή που ρυθμίζουν ατομικά δικαιώματα και υποχρεώσεις, στις οποίες ο αξιωματούχος ή και το μέλος της κρατικής υπηρεσίας ή και του ευρύτερου δημόσιου τομέα με τον οποίο επιχειρούνται οι επικοινωνίες, έχει ως εκ της θέσεως του, αρμοδιότητα ή δυνατότητα, έναρξης τέτοιων διαδικασιών ή διαμόρφωση του περιεχομένου τους ή συμβολής ή και καθορισμού της τελικής έκβασης των διαδικασιών αυτών· |
|  | | |  | **«εγγεγραμμένο πρόσωπο»** σημαίνει πρόσωπο το οποίο είναι εγγεγραμμένο στο Μητρώο Εγγραφής ∙ |
|  | | |  | **«εμπλοκή στις διαδικασίες λήψης δημόσιων αποφάσεων»** σημαίνει κάθε είδους επικοινωνία, αντιπροσώπου αμάδας ειδικού ενδιαφέροντος με αξιωματούχο, ή και με μέλος της κρατικής υπηρεσίας ή και του ευρύτερου δημόσιου τομέα προς τον σκοπό έναρξης διαδικασιών λήψης δημοσίων αποφάσεων, ή με αντικείμενο τον επηρεασμό των διαδικασιών αυτών ή του περιεχομένου τους ή της τελικής έκβασης τους· |
|  | | |  |  |
|  | | |  |  |
|  | | |  | **«ευρύτερος δημόσιος τομέας»** σημαίνει κάθε ανεξάρτητη υπηρεσία ή αρχή ή γραφείο ανεξάρτητου αξιωματούχου, κάθε νομικό πρόσωπο δημοσίου δικαίου ή οργανισμό δημοσίου δικαίου, περιλαμβανομένων των αρχών τοπικής αυτοδιοίκησης ή των σχολικών εφορειών, ή οποιοδήποτε άλλο οργανισμό δημοσίου δικαίου χωρίς νομική προσωπικότητα που θεσμοθετείται με νόμο προς το δημόσιο συμφέρον και τα κεφάλαια του οποίου είτε παρέχονται είτε είναι εγγυημένα από τη Δημοκρατία· |
|  | | |  | **«κρατική υπηρεσία»** σημαίνει υπηρεσία που υπάγεται στη Δημοκρατία και περιλαμβάνει τη δημόσια υπηρεσία, τη δημόσια εκπαιδευτική υπηρεσία, την υπηρεσία στις ένοπλες δυνάμεις της Δημοκρατίας ή στις δυνάμεις ασφαλείας της Δημοκρατίας και την υπηρεσία σε οποιαδήποτε θέση αναφορικά με την οποία γίνεται ειδική πρόνοια σε νόμο ή Κανονισμούς |
|  | | |  | **«μέλος κρατικής υπηρεσίας ή και του ευρύτερου δημόσιου τομέα»** σημαίνει πρόσωπο που εργάζεται σε κρατική υπηρεσία ή στον ευρύτερο δημόσιο τομέα, είτε ως υπάλληλος, είτε ως ωρομίσθιος, είτε δυνάμει σύμβασης εργασίας, είτε κάτω από τέτοιες περιστάσεις, από τις οποίες μπορεί να συναχθεί η ύπαρξη σχέσης μεταξύ εργοδότη και εργοδοτούμενου·    **«Μητρώο Εγγραφής»** σημαίνει το Μητρώο που καταρτίζεται και τηρείται από την Αρχή σύμφωνα με το άρθρο 6 του παρόντος Νόμου ∙ |
|  | | |  | **«ομάδα ειδικού ενδιαφέροντος»** σημαίνει εταιρεία, συνεταιρισμό, εμπίστευμα, ένωση, σύλλογο, ίδρυμα ή σώμα προσώπων, με νομική προσωπικότητα ή μη για λογαριασμό των οποίων ο αντιπρόσωπος αμάδας ειδικού ενδιαφέροντος εμπλέκεται σε διαδικασίες λήψης δημοσίων αποφάσεων ∙ |
|  | | |  | **«πραγματικός δικαιούχος»** σημαίνει το φυσικό πρόσωπο ή τα φυσικά πρόσωπα, τα οποία τελικά κατέχουν ή ελέγχουν νομικό πρόσωπο. Ως πραγματικός δικαιούχος νοείται, όσον αφορά -  (α) εταιρεία, τουλάχιστον –  (i) το φυσικό πρόσωπο ή τα φυσικά πρόσωπα, τα οποία τελικά κατέχουν ή ελέγχουν την εταιρεία, κατέχοντας αμέσως ή εμμέσως, ή ελέγχοντας επαρκές ποσοστό των μετοχών ή δικαιωμάτων ψήφου της εν λόγω εταιρείας, μεταξύ άλλων, μέσω μετοχών στον κομιστή. Ποσοστό ύψους δέκα επί τοις εκατόν (10%) συν μια μετοχή θεωρείται ότι πληροί το κριτήριο αυτό,  (ii) το φυσικό πρόσωπο ή τα φυσικά πρόσωπα τα οποία ασκούν κατά άλλο τρόπο έλεγχο στη διαχείριση ή/και διοίκηση της εταιρείας, και  (β) νομικές οντότητες, όπως ιδρύματα και νομικούς μηχανισμούς, όπως εμπιστεύματα που διοικούν ή διανέμουν κεφάλαια, τουλάχιστον –  (i) το φυσικό πρόσωπο ή τα φυσικά πρόσωπα που δικαιούνται το δέκα επί τοις εκατόν (10%) ή περισσότερο των περιουσιακών στοιχείων νομικού μηχανισμού ή νομικής οντότητας, όταν οι μελλοντικοί δικαιούχοι έχουν προσδιορισθεί ήδη, ή  (ii) την κατηγορία προσώπων προς το συμφέρον της οποίας έχει κυρίως συσταθεί ή δρα ο νομικός μηχανισμός ή η νομική οντότητα, όταν τα άτομα που αποτελούν τους δικαιούχους του νομικού μηχανισμού ή της νομικής οντότητας δεν έχουν προσδιορισθεί ακόμη, ή  (iii) το φυσικό πρόσωπο ή τα φυσικά πρόσωπα που ασκούν έλεγχο στο δέκα επί τοις εκατόν (10%) ή περισσότερο, των περιουσιακών στοιχείων του νομικού μηχανισμού ή της οντότητας· |
|  | | |  | **«πράξεις διαφθοράς»** σημαίνουν τα αδικήματα που προβλέπονται στον περί της Σύμβασης του Συμβουλίου της Ευρώπης για την ποινικοποίηση της Διαφθοράς (Κυρωτικός) Νόμος του 2000, τον περί του Πρόσθετου Πρωτοκόλλου στη Σύμβαση του Συμβουλίου της Ευρώπης για την ποινικοποίηση της Διαφθοράς (Κυρωτικός) Νόμος του 2006, τον Περί Πρόληψης της Διαφθοράς Νόμο, τον περί Αθέμιτης Κτήσης Περιουσιακού Οφέλους από Αξιωματούχους και Λειτουργούς του Δημοσίου Νόμο του 2004, τα αδικήματα του Ποινικού Κώδικα Νόμου, που εμπεριέχουν το στοιχείο του δεκασμού, ή της κατάχρησης εξουσίας ή εμπιστοσύνης ή εναντίον της άσκησης νόμιμης εξουσίας, καθώς και οποιαδήποτε άλλα αδικήματα που από τη φύση τους θα συνιστούσαν πράξη διαφθοράς· |
|  | | |  | **«πράξεις εν δυνάμει διαφθοράς»** σημαίνει άλλες καταχρηστικές ή αθέμιτες συμπεριφορές, ενέργειες, παραλείψεις ή πρακτικές, οι οποίες παραβλάπτουν ή δυνατόν να παραβλάψουν το δημόσιο συμφέρον, περιλαμβανομένης της κατάχρησης εξουσίας, της μεγάλης κλίμακας κακοδιαχείρισης, της ύπαρξης σύγκρουσης συμφερόντων και της παράβασης οποιασδήποτε νομικής υποχρέωσης και ο όρος περιλαμβάνει τη συγκάλυψη όλων ή οποιουδήποτε από τα ανωτέρω ∙ |
|  | | |  | **«σύγκρουση συμφερόντων»** σημαίνει τις περιστάσεις υπό τις οποίες το προσωπικό συμφέρον αξιωματούχου ή και μέλους κρατικής υπηρεσίας ή και του ευρύτερου δημόσιου τομέα επηρεάζει ή ενδέχεται να επηρεάσει ή κλονίζει την πεποίθηση ενός αντικειμενικού κριτή και δημιουργεί αμφιβολία προς τον αμερόληπτο και αντικειμενικό τρόπο με τον οποίο οφείλει να δράσει κατά την εκτέλεση των καθηκόντων του· |
|  | | |  | **«Υπουργός»** σημαίνει τον Υπουργό Δικαιοσύνης και Δημοσίας Τάξεως ∙ |
| ΚΕΦ.154  3/1962  43/1963  41/1964  69/1964  70/1965  5/1967  58/1967  44/1972  92/1972  29/1973  59/1974  3/1975  13/1979  10/1981  46/1982  86/1983  186/1986  111/1989  236/1991  6(I)/1994  3(I)/1996  ΑΝΑΚ.3309  99(I)/1996  36(I)/1997  40(I)/1998  45(I)/1998  15(I)/1999  37(I)/1999  38(I)/1999  129(I)/1999  30(I)/2000  43(I)/2000  77(I)/2000  162(I)/2000  169(I)/2000  181(I)/2000  27(I)/2001  12(I)/2002  85(I)/2002  144(I)/2002  145(I)/2002  25(I)/2003  48(I)/2003  84(I)/2003  164(I)/2003  124(I)/2004  31(I)/2005  18(I)/2006  130(I)/2006  126(I)/2007  127(I)/2007  70(I)/2008  83(I)/2008  64(I)/2009  56(I)/2011  72(I)/2011  163(I)/2011  167(I)/2011  84(I)/2012  95(I)/2012  134(I)/2012  125(I)/2013  131(I)/2013  87(I)/2015  91(I)/2015  112(I)/2015  113(I)/2015  31(Ι)/2016  43(Ι)/2016  31(I)/2017  72(I)/2017 | | |  | **«ψευδή παράσταση»** έχει την έννοια που αποδίδεται στον όρο αυτό από τον Ποινικό Κώδικα, όπως αυτός εκάστοτε τροποποιείται ή αντικαθίσταται · |
|  | | |  |  |
| **ΜΕΡΟΣ ΙΙ.**  **ΑΡΜΟΔΙΑ ΑΡΧΗ.** | | | | |
| Αρμόδια Αρχή.  Ν…..()/2017. | | | 3. | (1) Ως αρμόδια Αρχή για τους σκοπούς του παρόντος νόμου, ορίζεται η Ανεξάρτητη Αρχή Κατά Της Διαφθοράς που εγκαθιδρύθηκε και λειτουργεί δυνάμει του περί Σύστασης και Λειτουργίας της Ανεξάρτητης Αρχής Κατά Της Διαφθοράς Νόμου. |
| Εξουσίες και Αρμοδιότητες  της Αρχής.  Ν…..()/2017. | | | 4. | Χωρίς επηρεασμό των εξουσιών και αρμοδιοτήτων που παρέχονται στην Αρχή από τον περί Σύστασης και Λειτουργίας της Ανεξάρτητης Αρχής Κατά Της Διαφθοράς Νόμο, η Αρχή δύναται για σκοπούς εφαρμογής του παρόντος νόμου, να ασκεί επιπρόσθετα τις εξουσίες και αρμοδιότητες που της παρέχονται δυνάμει του παρόντος νόμου. |
|  | | |  |  |
| **ΜΕΡΟΣ ΙΙΙ**  **ΜΗΤΡΩΟ ΕΓΓΡΑΦΗΣ** | | | | |
|  | | |  |  |
| Μητρώο  Εγγραφής | | | 5. | (1) Η Αρχή καταρτίζει και τηρεί μητρώο με την ονομασία «Μητρώο Εγγραφής». |
|  | | |  |  |
| Περιεχόμενο  Μητρώου  Εγγραφής | | | 6. | (1) Το Μητρώο Εγγραφής περιέχει –  (α) τις πληροφορίες που περιέχονται στις αιτήσεις που υποβάλλονται στην Αρχή από τα πρόσωπα που αιτούνται να εγγραφούν στο Μητρώο Εγγραφής, δυνάμει του άρθρου 8 του παρόντος Νόμου.  (β) τις πληροφορίες που περιέχονται στις αναφορές που υποβάλλονται στην Αρχή από τα εγγεγραμμένα πρόσωπα, δυνάμει του άρθρου 10 του παρόντος Νόμου. |
|  | | |  | (2) Ο τύπος στον οποίο τηρείται το Μητρώο Εγγραφής αποφασίζεται από την Αρχή. |
|  | | |  | (3) Πληροφορίες που περιέχονται στο Μητρώο Εγγραφής αναρτώνται δημόσια από την Αρχή σε ιστοσελίδα της στο διαδίκτυο και η πρόσβαση στην αναφερόμενη ιστοσελίδα είναι ελεύθερη από κάθε ενδιαφερόμενο και γίνεται δωρεάν. |
|  | | |  | Νοείται ότι η Αρχή δεν αναρτά δημόσια πληροφορίες που περιέχονται στο Μητρώο Εγγραφής, η δημοσιοποίηση των οποίων ενδέχεται να θέσει σε κίνδυνο την ασφάλεια της Δημοκρατίας ή την συνταγματική τάξη ή την δημόσια ασφάλεια ή την δημόσια τάξη ή την δημόσια υγεία ή τα δημόσια ήθη ή τα δικαιώματα ή τις ελευθερίες ή την υπόληψη ή την ασφάλεια άλλων και προς παρεμπόδιση της αποκάλυψης πληροφοριών που λήφθηκαν εμπιστευτικά ή προς το δημόσιο συμφέρον. |
|  | | |  | (4) Οι πληροφορίες που περιέχονται στο Μητρώο Εγγραφής φυλάσσονται από την Αρχή για περίοδο δέκα (10) χρόνων. Με το πέρας της περιόδου αυτής, οι πληροφορίες αυτές διαγράφονται, εκτός εάν η Αρχή κρίνει ότι η περεταίρω διατήρηση τους απαιτείται για συγκεκριμένο χρονικό διάστημα, προς εξυπηρέτηση σκοπού που αναφέρεται στο εδάφιο (4) του παρόντος άρθρου. |
|  | | |  |  |
| Υποχρέωση  Εγγραφής  στο Μητρώο  Εγγραφής | | | 7. | (1) Κάθε πρόσωπο το οποίο προτίθεται να εμπλακεί σε διαδικασίες λήψης δημόσιων αποφάσεων υποχρεούται προτού εμπλακεί σε μια τέτοια διαδικασία να εγγραφεί στο Μητρώο Εγγραφής.  Νοείται ότι, ο αξιωματούχος, και το μέλος κρατικής υπηρεσίας και του ευρύτερου δημόσιου τομέα που ως εκ της θέσεως τους συμμετέχουν στις διαδικασίες λήψης αποφάσεων επί ζητημάτων που εμπίπτουν στην αρμοδιότητα τους, εξαιρούνται μιας τέτοιας υποχρέωσης. |
|  | | |  | (2) Οι δραστηριότητες εμπλοκής στις διαδικασίες λήψης δημόσιων αποφάσεων από εγγεγραμμένα νομικά πρόσωπα, ασκούνται μόνο μέσω εγγεγραμμένων φυσικών προσώπων δεόντως εξουσιοδοτημένων από τα νομικά αυτά πρόσωπα να ενεργούν για λογαριασμό τους. |
|  | | |  | (3) Τα δικαιώματα που απορρέουν από την εγγραφή στο Μητρώο Εγγραφής δεν δύναται να μεταβιβασθούν ή να εκχωρηθούν καθ’ οιονδήποτε τρόπο σε οποιοδήποτε πρόσωπο. |
|  | | |  |  |
| Πληροφορίες που υποβάλλονται  από τους αιτητές  για εγγραφή τους  στο Μητρώο  Εγγραφής. | | | 8. | Κάθε πρόσωπο που προτίθεται να εγγραφεί στο Μητρώο Εγγραφής υποβάλλει στην Αρχή, προτού εμπλακεί σε διαδικασίες λήψης δημόσιων αποφάσεων, τα ακόλουθα:  (1) Αίτηση εγγραφής στο τύπο που καθορίζεται από την Αρχή που περιέχει τα ακόλουθα στοιχεία:  (α) Στην περίπτωση φυσικού προσώπου:   1. Ονοματεπώνυμο, 2. Αριθμός Δελτίου Ταυτότητας, 3. Διεύθυνση και τηλέφωνο επικοινωνίας, 4. Επάγγελμα ή κύρια δραστηριότητα 5. Πιστοποιητικό ποινικού μητρώου.   (β) Στην περίπτωση νομικού προσώπου:   1. Ονομασία, 2. αριθμό εγγραφής εταιρείας, 3. εγγεγραμμένο γραφείο, 4. Πιστοποιητικό Ποινικού Μητρώου, 5. Tα στοιχεία ταυτότητας, τόπου διαμονής και πιστοποιητικό ποινικού μητρώου του πραγματικού δικαιούχου, αξιωματούχου και κατόχου σημαντικού συμφέροντος του νομικού αυτού προσώπου, 6. Τα στοιχεία που περιλαμβάνονται στην παράγραφο (α) του παρόντος άρθρου, κάθε εγγεγραμμένου στο Μητρώο Εγγραφής φυσικού προσώπου μέσω του οποίου το νομικό αυτό πρόσωπο θα εμπλακεί σε διαδικασία λήψης δημόσιων αποφάσεων. |
|  | | |  |  |
|  | | |  | (2) (α) Την ομάδα ειδικού ενδιαφέροντος ομάδα για λογαριασμό της οποίας θα εμπλακεί σε διαδικασίες λήψης δημόσιων αποφάσεων, το αντικείμενο της εμπλοκής και τον επιδιωκόμενο σκοπό.  (β) Στην περίπτωση που η ομάδα ειδικού ενδιαφέροντος που εκπροσωπεί ο αιτητής, είναι νομικό πρόσωπο, τα στοιχεία ταυτότητας και τόπου διαμονής του πραγματικού δικαιούχου, αξιωματούχου και κατόχου σημαντικού συμφέροντος του νομικού αυτού προσώπου. |
|  | | |  | (3) Το τομέα στον οποίο ο αιτητής, προτίθεται να εμπλακεί σε διαδικασίες λήψης δημόσιων αποφάσεων. |
|  | | |  | (4) Οποιεσδήποτε επιπρόσθετες πληροφορίες και έγγραφα κρίνει η Αρχή ότι είναι απαραίτητο να προσκομισθούν. |
|  | | |  |  |
|  | | |  |  |
| Εγγραφή στο  Μητρώο  Εγγραφής. | | | 9. | (1) Η Αρχή μέσα σε εύλογο χρόνο, αποφασίζει την εγγραφή του αιτητή στο Μητρώο Εγγραφής και τον πληροφορεί για την απόφαση της, εφόσον πληρούνται οι ακόλουθες προϋποθέσεις:  (α) ο αιτητής έχει συμμορφωθεί πλήρως με τις πρόνοιες του άρθρου 8 του παρόντος νόμου και έχει υποβάλει στην Αρχή τις απαιτούμενες πληροφορίες ∙ και  (β) ο αιτητής, ο αξιωματούχος, ο πραγματικός δικαιούχος και ο κάτοχος σημαντικού συμφέροντος νομικού προσώπου:  (i) δεν έχει καταδικασθεί από αρμόδιο δικαστήριο για πράξεις διαφθοράς ή για πράξεις εν δυνάμει διαφθοράς ή για αδικήματα που περιέχουν το στοιχείο του δόλου ή της καταδολίευσης ή της ηθικής αισχρότητας ή της έλλειψης εντιμότητας ή για οποιοδήποτε αδίκημα κατά παράβαση του περί Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες Νόμου.  Νοείται ότι σε περίπτωση καταδίκης η Αρχή κατά την εξέταση της αίτησης εγγραφής στο Μητρώο Εγγραφής λαμβάνει υπόψη τη φύση των προηγούμενων καταδικών, το είδος και το ύψος της επιβληθείσας ποινής∙ και  (ii) έχει συμπληρώσει το δέκατο όγδοο (18ο) έτος της ηλικίας του. |
|  | | |  | (2) Σε περίπτωση απόρριψης του αιτήματος για εγγραφή στο Μητρώο Εγγραφής, η Αρχή αιτιολογεί την απόφασή της. |
|  | | |  |  |
|  | | |  |  |
| Αναφορές που υποβάλλονται  στην Αρχή από τα εγγεγραμμένα πρόσωπα. | | | 10. | Κάθε εγγεγραμμένο πρόσωπο, υποβάλλει στην Αρχή μέχρι και τον Φεβρουάριο κάθε έτους, αναφορά σε σχέση με κάθε εμπλοκή του σε διαδικασίες λήψης δημόσιων αποφάσεων κατά την διάρκεια του προηγούμενου έτους. Η αναφορά υποβάλλεται στο τύπο που καθορίζεται από την Αρμόδια Αρχή και περιέχει τα ακόλουθα στοιχεία:  (1) Στην περίπτωση φυσικού προσώπου:  (α) Εάν είχε εμπλακεί σε διαδικασίες λήψης δημοσίων αποφάσεων κατόπιν εξουσιοδότησης εγγεγραμμένου νομικού προσώπου, τα στοιχεία ταυτότητας του εν λόγω νομικού προσώπου∙  (β) (i) την ομάδα ειδικού ενδιαφέροντος ομάδα για λογαριασμό της οποίας ενεπλάκη σε διαδικασίες λήψης δημοσίων αποφάσεων.  (ii) στην περίπτωση που η ομάδα ειδικού ενδιαφέροντος, για λογαριασμό της οποίας έγινε η εμπλοκή σε διαδικασίες λήψης δημόσιων αποφάσεων, ήταν νομικό πρόσωπο, τα στοιχεία ταυτότητας και τόπου διαμονής του πραγματικού δικαιούχου, αξιωματούχου και κατόχου σημαντικού συμφέροντος του νομικού αυτού προσώπου.  (γ) το ονοματεπώνυμο και την θέση του αξιωματούχου ή και του μέλους κρατικής υπηρεσίας ή και του ευρύτερου δημόσιου τομέα με τους οποίους είχε εμπλακεί σε διαδικασίες λήψης δημόσιων αποφάσεων.  (δ) τον χρόνο και τον τόπο που έλαβαν χώρα οι όποιες επικοινωνίες είχε με τα πρόσωπα που αναφέρονται στην παράγραφο (γ) του παρόντος εδαφίου.  (ε) Το αντικείμενο της κάθε εμπλοκής του σε διαδικασίες λήψης δημόσιων αποφάσεων και το αποτέλεσμα στο οποίο αποσκοπούσε.  (ζ) Ο τύπος των επικοινωνίες και η έκταση της εμπλοκής του στις διαδικασίες λήψης δημοσίων αποφάσεων.  (η) οποιεσδήποτε επιπρόσθετες πληροφορίες και έγγραφα κρίνει η Αρχή ότι είναι απαραίτητο να προσκομισθούν.  (2) Στην περίπτωση νομικού προσώπου που είχε εμπλακεί σε διαδικασίες λήψης δημοσίων αποφάσεων, μέσω εγγεγραμμένου φυσικού προσώπου:  (α) τα στοιχεία ταυτότητας του φυσικού αυτού προσώπου.  (β) τα στοιχεία που αναφέρονται στο εδάφιο (1) του παρόντος άρθρου σε σχέση με κάθε εμπλοκή του φυσικού αυτού προσώπου σε διαδικασίες λήψης δημόσιων αποφάσεων στις οποίες προέβη με την εξουσιοδότηση του εγγεγραμμένου νομικού προσώπου. |
|  | | |  | (3) Στην περίπτωση που το εγγεγραμμένο πρόσωπο δεν είχε εμπλοκή σε διαδικασίες λήψης δημόσιων αποφάσεων κατά την διάρκεια του προηγούμενου έτους, υποβάλλει αναφορά στην Αρχή δηλώνοντας το γεγονός αυτό. |
|  | | |  | (4) Κάθε εγγεγραμμένο πρόσωπο υποχρεούται να ενημερώνει γραπτώς την Αρχή, σε τύπο που αποφασίζεται από την Αρχή, για κάθε αλλαγή που προκύπτει στις πληροφορίες που αναφέρονται στο άρθρο 8 του παρόντος νόμου, μέσα σε οκτώ (8) ημέρες από την ημερομηνία που οι αλλαγές έλαβαν χώρα.  Νοείται ότι το εγγεγραμμένο πρόσωπο ενημερώνει γραπτώς την Αρχή, σε τύπο που αποφασίζεται από την Αρχή, για κάθε νέα ομάδα ειδικού ενδιαφέροντος για λογαριασμό της οποίας αναλαμβάνει να εμπλακεί σε διαδικασίες λήψης δημόσιων αποφάσεων, καθώς επίσης το αντικείμενο της εμπλοκής και τον επιδιωκόμενο σκοπό, μέσα σε οκτώ (8) ημέρες από την ημερομηνία που ανέλαβε την εκπροσώπηση της για το σκοπό αυτό.  Νοείται περαιτέρω ότι στην περίπτωση που η αυτή η ομάδα ειδικού ενδιαφέροντος, είναι νομικό πρόσωπο η αναφορά περιλαμβάνει, τα στοιχεία ταυτότητας και τόπου διαμονής του πραγματικού δικαιούχου, αξιωματούχου και κατόχου σημαντικού συμφέροντος του νομικού αυτού προσώπου. |
|  | | |  |  |
|  | | |  | (5) Τηρουμένων των διατάξεων του εδαφίου (4) του παρόντος άρθρου, κάθε εγγεγραμμένο στο Μητρώο Εγγραφής νομικό πρόσωπο, υποχρεούται να ενημερώνει την Αρχή και για κάθε αλλαγή ή ενέργεια που αφορά στα ακόλουθα, μέσα σε οκτώ (8) ημέρες από την ημερομηνία που αυτές έλαβαν χώρα:  (α) Απόκτηση σημαντικού συμφέροντος από πρόσωπο που δεν κατείχε σε αυτό σημαντικό συμφέρον κατά τον χρόνο εγγραφής του στο Μητρώο Εγγραφής·  (β) κάτοχος σημαντικού συμφέροντος κατά τον χρόνο εγγραφής του στο Μητρώο Εγγραφής παύει να κατέχει τέτοιο συμφέρον σε μεταγενέστερο στάδιο∙  (γ) αλλαγή στο Διοικητικό Συμβούλιο ή στους αξιωματούχους του ∙  (δ) σημαντική αλλαγή ή διαφοροποίηση των πληροφοριών ή στοιχείων που είχαν υποβληθεί στην Αρχή κατά την εγγραφή στο Μητρώο Εγγραφής ∙  (ε) απόφαση ή ψήφισμα ή ειδοποίηση ή αίτηση που κατατέθηκε σε δικαστήριο ή άλλη πράξη που δυνατό να οδηγήσει στη διάλυση ή εκκαθάριση ή αλλαγή της ονομασίας του νομικού αυτού προσώπου·  (ζ) αλλαγή των εγγεγραμμένων φυσικών προσώπων μέσω των οποίων το εγγεγραμμένο νομικό πρόσωπο θα εμπλακεί σε διαδικασίες λήψης δημοσίων αποφάσεων·  (η) αλλαγή στον πραγματικό δικαιούχο του. |
|  | | |  |  |
| Διαγραφή  από το Μητρώο Εγγραφής. | | | 11. | Εγγεγραμμένο πρόσωπο διαγράφεται από το Μητρώο Εγγραφής, στις ακόλουθες περιπτώσεις:  (α) Κατόπιν δικού του αιτήματος που υποβάλλεται στην Αρχή στο τύπο που αποφασίζεται από την Αρχή.  (β) Αυτοδικαίως στην περίπτωση που το εγγεγραμμένο πρόσωπο δεν είχε εμπλοκή σε διαδικασίες λήψης δημοσίων αποφάσεων για δύο (2) συνεχή έτη.  (γ) Στην περίπτωση νομικού προσώπου, όταν αυτό διαλυθεί ή μπει σε καθεστώς εκκαθάρισης και στην περίπτωση φυσικού προσώπου με τον θάνατό του.  (δ) Στην περίπτωση καταδίκης του εγγεγραμμένου προσώπου από αρμόδιο δικαστήριο για πράξεις διαφθοράς ή για πράξεις εν δυνάμει διαφθοράς ή για αδικήματα που περιέχουν το στοιχείο του δόλου ή της καταδολίευσης ή της ηθικής αισχρότητας ή της έλλειψης εντιμότητας ή για οποιοδήποτε αδίκημα κατά παράβαση του περί Παρεμπόδισης και Καταπολέμησης της Νομιμοποίησης Εσόδων από Παράνομες Δραστηριότητες Νόμου.  (ε) Με απόφαση της Αρχής κατά την άσκηση των εξουσιών της σύμφωνα με το Μέρος VI του παρόντος νόμου. |
|  | | |  |  |
| **ΜΕΡΟΣ ΙV**  **Δικαιώματα και Υποχρεώσεις Εμπλεκομένων**  **σε Διαδικασίες Λήψης Δημοσίων Αποφάσεων.** | | | | |
|  | | |  |  |
| Δικαιώματα εγγεγραμμένου προσώπου σε διαδικασίες  λήψης δημόσιων αποφάσεων. | | | 12. | Κάθε εγγεγραμμένο πρόσωπο δύναται:-  (α) εκτός από τις περιπτώσεις κατά τις οποίες νόμος προνοεί ρητά για το αντίθετο, να λαμβάνει, κατόπιν γραπτής αίτησης προς τον καθ’ ύλην αρμόδιο αξιωματούχο ή την καθ’ ύλην αρμόδια κρατική υπηρεσία ή και του ευρύτερου δημόσιου τομέα, πληροφορίες που αφορούν σε διαδικασία λήψης μιας δημόσιας απόφασης, που σχετίζεται με τον τομέα για τον οποίο έχει δηλώσει στην Αρχή ενδιαφέρον ή και με την ομάδα ειδικού ενδιαφέροντος για την οποία έχει ενημερώσει την Αρχή ότι θα εμπλακεί σε διαδικασίες λήψης δημόσιων αποφάσεων.  (β) να καλείται και να λαμβάνει μέρος σε διαβούλευση που σχετίζεται με τον τομέα για τον οποίο έχει δηλώσει στην Αρχή ενδιαφέρον ή και με την ομάδα ειδικού ενδιαφέροντος για την οποία έχει ενημερώσει την Αρχή ότι θα εμπλακεί σε διαδικασίες λήψης δημόσιων αποφάσεων.  (γ) να ζητεί και να έχει συνάντηση με αξιωματούχο, ή με μέλος κρατικής υπηρεσίας ή του ευρύτερου δημόσιου τομέα που ως εκ της θέσεως του, έχει αρμοδιότητα ή δυνατότητα καθορισμού ή και συμβολής στην τελική έκβαση διαδικασίας λήψης δημόσιας απόφασης που σχετίζεται με τον τομέα για τον οποίο έχει δηλώσει στην Αρχή ενδιαφέρον ή και με την ομάδα ειδικού ενδιαφέροντος για την οποία έχει ενημερώσει την Αρχή ότι θα εμπλακεί σε διαδικασίες λήψης δημόσιων αποφάσεων.  Νοείται ότι ο αξιωματούχος ή το μέλος κρατικής υπηρεσίας ή του ευρύτερου δημόσιου τομέα δέχεται να συναντηθεί με το εγγεγραμμένο φυσικό πρόσωπο που ζητεί την συνάντηση, αφού προηγουμένως βεβαιωθεί ότι:   1. το πρόσωπο αυτό είναι εγγεγραμμένο στο Μητρώο Εγγραφής, 2. το αντικείμενο της συνάντησης σχετίζεται με τομέα για τον οποίο έχει ήδη δηλώσει στην Αρχή ενδιαφέρον ή και με ομάδα ειδικού ενδιαφέροντος για την οποία έχει ήδη ενημερώσει την Αρχή ότι θα εμπλακεί σε διαδικασίες λήψης δημόσιων αποφάσεων, και 3. ο αξιωματούχος ή το μέλος κρατικής υπηρεσίας ή του ευρύτερου δημόσιου τομέα έχει ως εκ της θέσεως του, αρμοδιότητα ή δυνατότητα, καθορισμού ή και συμβολής στην τελική έκβαση διαδικασίας λήψης δημόσιας απόφασης σε σχέση με το αντικείμενο της συνάντησης.   Νοείται περαιτέρω ότι, η συνάντηση διευθετείται και πραγματοποιείται το συντομότερο δυνατό ενώ ο αξιωματούχος ή το μέλος κρατικής υπηρεσίας ή του ευρύτερου δημόσιου τομέα δύναται να εκπροσωπηθεί στην συνάντηση από άλλο πρόσωπο που ορίζεται για το σκοπό αυτό. |
|  | | |  |  |
| Υποχρεώσεις εγγεγραμμένου προσώπου σε διαδικασίες λήψης δημόσιων αποφάσεων . | | | 13. | Κάθε εγγεγραμμένο πρόσωπο υποχρεούται κατά την εμπλοκή του σε διαδικασία λήψης δημοσίων αποφάσεων:  (α) να αποκαλύπτει και να αποδεικνύει την ταυτότητα του επιδεικνύοντας την πολιτική του ταυτότητα ∙  (β) Εάν ενεργεί κατόπιν εξουσιοδότησης εγγεγραμμένου νομικού προσώπου, να δηλώνει την ονομασία του νομικού αυτού προσώπου και την μεταξύ τους σχέση ∙  (γ) να δηλώνει την ομάδα ειδικού ενδιαφέροντος για λογαριασμό της οποίας εμπλέκεται στην διαδικασία∙  (δ) να αναφέρει το αντικείμενο της εμπλοκής του σε διαδικασία λήψης δημόσιων αποφάσεων και το αποτέλεσμα στο οποίο αποσκοπεί. |
|  | | |  |  |
| Αναφορές που υποβάλλονται στην Αρχή από αξιωματούχους,  και μέλη κρατικής υπηρεσίας και ευρύτερου δημόσιου τομέα . | | | 14. | (1) Οι αξιωματούχοι, τα μέλη κρατικής υπηρεσίας και ευρύτερου δημόσιου τομέα οφείλουν κατά την εκτέλεση των καθηκόντων τους:  (α) να ενημερώνουν άμεσα και γραπτώς την Αρχή, για κάθε επικοινωνία που αποπειράθηκε να έχει μαζί τους οποιοδήποτε μη εγγεγραμμένο πρόσωπο με αντικείμενο διαδικασίες λήψης δημόσιων αποφάσεων ∙  (β) να ενημερώνουν άμεσα και γραπτώς την Αρχή, για κάθε επικοινωνία που αποπειράθηκε να έχει μαζί τους οποιοδήποτε εγγεγραμμένο πρόσωπο με αντικείμενο διαδικασίες λήψης δημόσιων αποφάσεων που σχετίζονται με τομέα άλλο από αυτό για τον οποίο δήλωσε ενδιαφέρον στην Αρχή, ή και με ομάδα ειδικού ενδιαφέροντος για την οποία δεν έχει ενημερώσει την Αρχή ότι θα εμπλακεί σε τέτοιες διαδικασίες, ή για τομέα για τον οποίο ο αξιωματούχος, και τα μέλη κρατικής υπηρεσίας και ευρύτερου δημόσιου τομέα δεν έχει ως εκ της θέσεως του, αρμοδιότητα ή δυνατότητα, καθορισμού ή και συμβολής στην τελική έκβαση διαδικασίας λήψης δημόσιας απόφασης.∙  (γ) να ενημερώνουν γραπτώς μέσα σε δέκα (10) εργάσιμες μέρες, από την ημερομηνία που έλαβε χώρα κάθε επικοινωνία που είχε μαζί τους κάθε εγγεγραμμένο πρόσωπο με αντικείμενο διαδικασίες λήψης δημοσίων αποφάσεων.  (2) Η αναφορά των παραγράφων (α), (β) και (γ) εδαφίου (1) του παρόντος άρθρου, περιέχει:-  (α) στοιχεία ταυτότητας κάθε προσώπου που επιχείρησε ή που είχε την επικοινωνία με αξιωματούχο, και μέλη κρατικής υπηρεσίας και ευρύτερου δημόσιου τομέα ∙  (β) στοιχεία ταυτότητας κάθε εγγεγραμμένου νομικού προσώπου κατ’ εντολή του οποίου και για λογαριασμό του οποίου το πρόσωπο που αναφέρεται στην παράγραφο (α) του παρόντος εδαφίου, επιχείρησε ή είχε την επικοινωνία ∙  (γ) την ομάδα ειδικού ενδιαφέροντος για λογαριασμό της οποίας το πρόσωπο που επιχείρησε ή που είχε την επικοινωνία με τον αξιωματούχο, και τα μέλη κρατικής υπηρεσίας και ευρύτερου δημόσιου τομέα ∙  (δ) τόπο και χρόνο στον οποίο πραγματοποιήθηκε ή επιχειρήθηκε να πραγματοποιηθεί η επικοινωνία∙  (ε) το θέμα και τον τομέα που αυτή αφορούσε. |
|  | | |  |  |
| Σύγκρουση συμφερόντων . | | | 15. | Κάθε αξιωματούχος ή μέλος κρατικής υπηρεσίας ή ευρύτερου δημόσιου τομέα, ο οποίος ως εκ της θέσεως του λαμβάνει μέρος σε διαδικασία λήψης δημόσιας απόφασης, υποχρεούται με το που θα προκύψει σύγκρουση συμφερόντων σε σχέση με την συμμετοχή στην διαδικασία αυτή, να ενημερώσει τους υπόλοιπους εμπλεκόμενους φορείς και να απέχει από την συγκεκριμένη διαδικασία. |
| Ασυμβίβαστο. | | | 16. | Αξιωματούχος ή μέλος κρατικής υπηρεσίας ή ευρύτερου δημόσιου τομέα δεν δύναται να εγγραφεί στο Μητρώο Εγγραφής και να εμπλακεί σε διαδικασίες λήψης δημόσιων αποφάσεων ως αντιπρόσωπος αμάδας ειδικού ενδιαφέροντος προτού παρέλθουν δύο (2) χρόνια από την ημερομηνία που οι υπηρεσίες του στην θέση του αυτή έχουν τερματιστεί. |
|  | | |  |  |
| Προστασία Πληροφοριοδοτών | | | 17. | (1) Κάθε μέλος του κρατικής υπηρεσίας και του ευρύτερου δημόσιου τομέα το οποίο, χωρίς να εμπλέκεται καθ’ οιονδήποτε τρόπο σε πράξεις σχετικές με διαφθορά και χωρίς να αποβλέπει σε ίδιον όφελος, παρέχει στο Γενικό Εισαγγελέα της Δημοκρατίας ή στην Αρχή, ή στην κατά περίπτωση αρμόδια αρχή, πληροφορίες, που καλόπιστα και εύλογα πιστεύει ότι τείνουν να αποκαλύψουν ότι διαπράχθηκε ή διαπράττεται ή πρόκειται να διαπραχθεί οποιοδήποτε αδίκημα διαφθοράς, ή δύνανται οι πληροφορίες να αποκαλύψουν οποιαδήποτε άλλη πράξη εν δυνάμει διαφθοράς, προστατεύεται, όπως προνοείται στα επόμενα εδάφια. |
|  | | |  |  |
|  | | |  | (2) Η ταυτότητα μέλους κρατικής υπηρεσίας και του ευρύτερου δημόσιου τομέα που ενεργεί ως το εδάφιο (1) ή οποιοδήποτε στοιχείο που τείνει να το ταυτοποιήσει καθώς και το περιεχόμενο ή μέρος του περιεχομένου της πληροφορίας ή τυχόν έγγραφης αναφοράς του, δεν δημοσιεύεται ή αποκαλύπτεται με οποιοδήποτε τρόπο, εκτός μόνο σε περίπτωση συγκατάθεσής του. Κάθε πρόσωπο που παραβαίνει την υποχρέωση μη δημοσίευσης ή αποκάλυψης ως ανωτέρω, διαπράττει αδίκημα τιμωρούμενο με φυλάκιση που δεν υπερβαίνει τα τρία χρόνια, ή με χρηματική ποινή που δεν υπερβαίνει τις πέντε χιλιάδες ευρώ ή και με τις δύο αυτές ποινές. |
|  | | |  | (3) Μέλος κρατικής υπηρεσίας και του ευρύτερου δημόσιου τομέα που ενεργεί ως το εδάφιο (1), δεν δύναται να θεωρηθεί ότι παραβίασε οποιανδήποτε υποχρέωση ή κανόνα ή διάταξη ή οδηγία για εμπιστευτικότητα ή εχεμύθεια και δεν υπέχει ποινική, πειθαρχική ή αστική ευθύνη για την αποκάλυψη. |
|  | | |  | (4) Η μετάθεση, η απόσπαση, η μετακίνηση, η μείωση των καθηκόντων του, η μείωση της αξιολόγησης ή της υπηρεσιακής βαθμολογίας, ή η μη παροχή ίσων ευκαιριών εκπαίδευσης ή επιμόρφωσης μέλους του κρατικής υπηρεσίας και του ευρύτερου δημόσιου τομέα που ενήργησε ως το εδάφιο (1), συνιστά εκδικητικό μέτρο, εκτός αν η κατά περίπτωση αρμόδια αρχή, αποδείξει ότι το μέτρο, δεν οφείλεται ή δεν συνδέεται με την αποκάλυψη. |
| **ΜΕΡΟΣ** V  **ΑΔΙΚΗΜΑΤΑ ΚΑΙ ΠΟΙΝΕΣ** | | | | |
| Απόπειρα εμπλοκής μη εγγεγραμμένου προσώπου σε διαδικασίες λήψης δημοσίων αποφάσεων | | | 18. | Κάθε πρόσωπο που αποπειράται να εμπλακεί σε διαδικασίες λήψης δημόσιων αποφάσεων χωρίς να είναι εγγεγραμμένο στο Μητρώο Εγγραφής, είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει το ένα (1) έτος ή σε χρηματική ποινή που δεν υπερβαίνει τις δέκα χιλιάδες ευρώ (10,000€) ή και στις δύο αυτές ποινές. |
| Εμπλοκή μη εγγεγραμμένου προσώπου σε διαδικασίες λήψης δημοσίων αποφάσεων | | | 19. | Κάθε πρόσωπο που εμπλέκεται σε διαδικασίες λήψης δημόσιων αποφάσεων χωρίς να είναι εγγεγραμμένο στο Μητρώο Εγγραφής, είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα δύο (2) έτη ή σε χρηματική ποινή που δεν υπερβαίνει τις είκοσι χιλιάδες ευρώ (20,000€) ή και στις δύο αυτές ποινές. |
| Εμπλοκή αξιωματούχου, ή μέλους κρατικής υπηρεσίας ή του ευρύτερου δημόσιου τομέα σε διαδικασίες λήψης δημοσίων αποφάσεων με μη εγγεγραμμένο προσώπο. | | | 20. | Κάθε αξιωματούχος ή μέλος κρατικής υπηρεσίας ή του ευρύτερου δημόσιου τομέα που εμπλέκεται σε διαδικασίες λήψης δημοσίων αποφάσεων με μη εγγεγραμμένο πρόσωπο, είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα τρία (3) έτη ή σε χρηματική ποινή που δεν υπερβαίνει τις τριάντα χιλιάδες ευρώ (30,000€) ή και στις δύο αυτές ποινές. |
| Εξασφάλιση εγγραφής στο Μητρώο  Εγγραφής με  ψευδείς παραστάσεις. | | | 21. | Κάθε πρόσωπο που εξασφαλίζει εγγραφή στο Μητρώο Εγγραφής με οποιαδήποτε ψευδή παράσταση είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα τρία (3) έτη ή σε χρηματική ποινή που δεν υπερβαίνει τις τριάντα χιλιάδες ευρώ (30,000€) ή και στις δύο αυτές ποινές. |
| Παράλειψη υποβολής  αναφορών στην Αρχή από εγγεγραμμένο πρόσωπο | | | 22. | Κάθε εγγεγραμμένο πρόσωπο το οποίο παραλείπει να υποβάλει στην Αρχή, τις προβλεπόμενες στο παρόντα νόμο αναφορές, εντός της ορισθείσας χρονικής προθεσμίας είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα 1 έτος ή σε χρηματική ποινή που δεν υπερβαίνει τις δέκα χιλιάδες ευρώ (10,000€) ή και στις δύο αυτές ποινές. |
| Υποβολή ψευδούς κλπ  αναφοράς στην Αρχή από εγγεγραμμένο πρόσωπο | | | 23. | Κάθε εγγεγραμμένο πρόσωπο το οποίο εν γνώσει του υποβάλει στην Αρχή, ψευδή ή ελλιπή ή παραπλανητική αναφορά είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα 2 έτη ή σε χρηματική ποινή που δεν υπερβαίνει τις είκοσι χιλιάδες ευρώ (20,000€) ή και στις δύο αυτές ποινές. |
| Παράλειψη υποβολής  αναφορών στην Αρχή από αξιωματούχου, ή μέλους κρατικής υπηρεσίας ή του ευρύτερου δημόσιου  τομέα. | | | 24. | Κάθε αξιωματούχος, ή μέλος κρατικής υπηρεσίας ή του ευρύτερου δημόσιου τομέα, το οποίο παραλείπει να υποβάλει στην Αρχή, τις προβλεπόμενες στο παρόντα νόμο αναφορές, εντός της ορισθείσας χρονικής προθεσμίας είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα 2 έτη ή σε χρηματική ποινή που δεν υπερβαίνει τις είκοσι χιλιάδες ευρώ (20,000€) ή και στις δύο αυτές ποινές. |
| Υποβολή ψευδούς κλπ  αναφοράς στην Αρχή από αξιωματούχου, ή μέλους κρατικής υπηρεσίας ή του ευρύτερου δημόσιου τομέα. | | | 25. | Κάθε αξιωματούχος, ή μέλος κρατικής υπηρεσίας ή του ευρύτερου δημόσιου τομέα, το οποίο εν γνώσει του υποβάλει ψευδή ή ελλιπή ή παραπλανητική αναφορά στην Αρχή είναι ένοχος αδικήματος και, σε περίπτωση καταδίκης του, υπόκειται σε ποινή φυλάκισης που δεν υπερβαίνει τα τρία (3) έτη ή σε χρηματική ποινή που δεν υπερβαίνει τις τριάντα χιλιάδες ευρώ (30,000€) ή και στις δύο αυτές ποινές. |
| **ΜΕΡΟΣ VI**  **ΔΙΟΙΚΗΤΙΚΟ ΠΡΟΣΤΙΜΟ** | | | | |
|  | | | | |
| Διοικητικό  πρόστιμο. | | | 26. | (1) Σε περίπτωση που η Αρχή διαπιστώσει ότι πρόσωπο διενεργεί πράξη ή τελεί σε παράλειψη, είτε κατά παράβαση του παρόντος Νόμου, είτε κατά παράβαση των Κανονισμών που εκδίδονται δυνάμει του άρθρου 27 του παρόντος νόμου, η Αρχή δύναται να επιβάλλει σε τέτοιο πρόσωπο διοικητικό πρόστιμο που δεν υπερβαίνει τις εκατόν χιλιάδες ευρώ, ή και αναστολή ή και ανάκληση εγγραφής εγγεγραμμένου προσώπου στο Μητρώο Εγγραφής, ανάλογα με την βαρύτητα της παράβασης, ανεξάρτητα από το αν συντρέχει περίπτωση ποινικής ευθύνης δυνάμει του παρόντος Νόμου ή άλλης νομοθεσίας. |
|  | | |  | (2) Προτού επιβάλει διοικητικό πρόστιμο, ή και αναστολή ή και ανάκληση εγγραφής εγγεγραμμένου προσώπου στο Μητρώο Εγγραφής, η Αρχή ειδοποιεί το επηρεαζόμενο πρόσωπο για την πρόθεσή της να επιβάλει το διοικητικό πρόστιμο, ενημερώνοντάς το για τους λόγους για τους οποίους προτίθεται να ενεργήσει τοιουτοτρόπως και παρέχοντας σε αυτό το δικαίωμα υποβολής παραστάσεων, μέσα σε εύλογη προθεσμία από την ημέρα της ειδοποίησης. |
|  | | |  |  |
|  | | |  | (3) Η Αρχή επιβάλλει διοικητικό πρόστιμο ή και αναστολή ή και ανάκληση εγγραφής εγγεγραμμένου προσώπου στο Μητρώο Εγγραφής, δυνάμει του εδαφίου (1) του παρόντος άρθρου με γραπτή και αιτιολογημένη απόφασή της την οποία διαβιβάζει στο επηρεαζόμενο πρόσωπο και – |
|  | | |  |  |
|  | | |  | (α) η οποία καθορίζει την παράβαση· και |
|  | | |  |  |
|  | | |  | (β) δια της οποίας πληροφορεί το επηρεαζόμενο πρόσωπο – |
|  | | |  |  |
|  | | |  | 1. περί του δικαιώματός του να προσβάλει την απόφαση με προσφυγή κατά το Άρθρο 146 του Συντάγματος, και 2. περί της προθεσμίας εντός της οποίας δύναται να ασκήσει την προσφυγή, ως το στο Άρθρο 146 του Συντάγματος· και |
|  | | |  | (γ) η οποία καθίσταται εκτελεστή με την εν λόγω διαβίβασή της. |
|  | | |  |  |
|  | | |  | (4) Σε περίπτωση άρνησης ή παράλειψης προσώπου, στο οποίο υπεβλήθηκε διοικητικό πρόστιμο, δυνάμει του παρόντος Νόμου, να το καταβάλει στην Αρχή, η Αρχή λαμβάνει δικαστικά μέτρα και εισπράττει το οφειλόμενο ποσό ως αστικό χρέος οφειλόμενο στη Δημοκρατία. |
|  | | |  |  |
| **ΜΕΡΟΣ VII**  **ΤΕΛΙΚΕΣ ΔΙΑΤΑΞΕΙΣ** | | | | |
| Κανονισμοί  Υπουργικού Συμβουλίου. | | | 27. | (1) Το Υπουργικό Συμβούλιο δύναται να εκδίδει μετά από πρόταση του Υπουργού, Κανονισμούς για την καλύτερη εφαρμογή των διατάξεων του παρόντος νόμου και ειδικότερα για να καθορίσει οποιοδήποτε θέμα το οποίο δυνάμει των διατάξεων του παρόντος νόμου πρέπει ή δύναται να καθοριστεί.  (2) Κανονισμοί που γίνονται σύμφωνα με τις διατάξεις του παρόντος νόμου κατατίθενται στη Βουλή των Αντιπροσώπων. Αν μετά την πάροδο εξήντα ημερών από την κατάθεση τους στη Βουλή των Αντιπροσώπων με απόφαση της δεν τους τροποποιήσει ή τους απορρίψει, ολικά ή μερικά, τότε, αμέσως μετά την πάροδο της πιο πάνω προθεσμίας, δημοσιεύονται στην Επίσημη Εφημερίδα της Δημοκρατίας και τίθενται σε ισχύ από τη δημοσίευση τους. |
|  | | |  |  |
| Κανονισμοί Αρχής | | | 28. | Όταν η Αρχή απαιτεί συγκεκριμένο τύπο για αίτηση, το έντυπο καθορίζεται από την Αρχή με κανονισμούς Αρχής. |
| **ΠΑΡΑΡΤΗΜΑ**  **ΠΙΝΑΚΑΣ**  (άρθρο 2)  Κατάλογος Αξιωματούχων | | | | |
| 1. | Ο πρόεδρος της Δημοκρατίας | | | |
| 2. | Ο Πρόεδρος της Βουλής και | | | |
| 3. | Ο Γενικός Εισαγγελέας | | | |
| 4. | Οι Υπουργοί | | | |
| 5. | Οι Βουλευτές | | | |
| 6. | Αρχηγοί κοινοβουλευτικών κομμάτων, που δεν είναι μέλη της Βουλής των Αντιπροσώπων. | | | |
| 7. | Οι Αρχηγοί μη κοινοβουλευτικών κομμάτων | | | |
| 8. | Ο Κυβερνητικός Εκπρόσωπος | | | |
| 9. | Ο Υφυπουργός παρά τω Προέδρω | | | |
| 10. | Οι Δήμαρχοι μη κατεχόμενων Δήμων | | | |
| 11. | O Αρχηγός και ο Υπαρχηγός της Εθνικής Φρουράς. | | | |
| 12. | O Αρχηγός και Υπαρχηγός της Αστυνομίας. | | | |
| 13. | O Αρχηγός και ο Υπαρχηγός της Εθνικής Φρουράς. | | | |
| 14. | O Αρχηγός και Υπαρχηγός της Αστυνομίας. | | | |
| 15. | O Βοηθός Γενικός Εισαγγελέας | | | |
| 16. | Ο Προεδρικός Επίτροπος | | | |
| 17. | Ο Διευθυντής του Γραφείου του Προέδρου της Δημοκρατίας | | | |
| 18. | Ο Επίτροπος Προεδρίας για Ανθρωπιστικά Θέματα και Θέματα Αποδήμων | | | |
| 19. | O πρόεδρος και τα μέλη της Επιτροπής Δημόσιας Υπηρεσίας. | | | |
| 20. | O πρόεδρος και τα μέλη της Επιτροπής Εκπαιδευτικής Υπηρεσίας. | | | |
| 21. | Ο Γενικός Ελεγκτής | | | |
| 22. | O Επίτροπος Διοικήσεως | | | |
| 23. | Ο Γενικός Διευθυντής και οι Διευθυντές Υπηρεσιών της Βουλής των Αντιπροσώπων | | | |
| 24 | Ο Γραμματέας του Υπουργικού Συμβουλίου | | | |
| 25. | Ο Γενικός Λογιστής | | | |
| 26. | Οι Πρόεδροι και τα Μέλη των διοικητικών συμβουλίων των νομικών προσώπων δημοσίου δικαίου. | | | |
| 27. | Οι Γενικοί Διευθυντές νομικών προσώπων δημοσίου δικαίου. | | | |
| 28. | Οι πρόεδροι και τα μέλη των διοικητικών συμβουλίων των νομικών προσώπων ιδιωτικού δικαίου που ελέγχονται από το κράτος. | | | |
| 29. | Οι Έπαρχοι | | | |
| 30. | Οι εκλελεγμένοι Πρόεδροι και οι Δημοτικοί Σύμβουλοι μη κατεχόμενων Δημοτικών Συμβουλίων | | | |
|  | Οι εκλελεγμένοι Πρόεδροι και τα εκλελεγμένα Μέλη των Κοινοτικών Συμβουλίων των μη κατεχομένων κοινοτήτων. | | | |
| 31. | Οι Δημοτικοί Γραμματείς μη κατεχόμενων Δήμων. | | | |
| 32. | Ο Βοηθός Γενικού Ελεγκτή της Δημοκρατίας | | | |
| 33. | Ο Βοηθός Γενικού Λογιστή της Δημοκρατίας. | | | |
| 34. | Ο Επίτροπος Ρυθμίσεως Τηλεπικοινωνιών και Ταχυδρομικών Υπηρεσιών. | | | |
| 35. | Ο Επίτροπος Προστασίας Δεδομένων Προσωπικού Χαρακτήρα | | | |
| 36. | Ο Επίτροπος Αγροτικών Πληρωμών και ο Βοηθός Επίτροπος Αγροτικών Πληρωμών. | | | |
| 37. | Ο Επίτροπος Προστασίας των Δικαιωμάτων του Παιδιού. | | | |
| 38. | O Επίτροπος Νομοθεσίας. | | | |
| 39. | O Έφορος Υπηρεσίας Συνεργατικών Εταιρειών και τα μέλη της Υπηρεσίας Συνεργατικών Εταιρειών. | | | |
| 40. | Ο Έφορος Αποκρατικοποιήσεων. | | | |
| 41. | Ο Έφορος Εταιρειών και Επίσημος Παραλήπτης. | | | |
| 42. | Ο Πρόεδρος και τα Μέλη του Συμβουλίου Δημοσιονομικής Πολιτικής. | | | |
| 43. | Ο Πρόεδρος και τα Μέλη της Επιτροπής Προστασίας του Ανταγωνισμού. | | | |
| 44. | Ο Πρόεδρος και τα Μέλη της Ρυθμιστικής Αρχής Ενέργειας. | | | |
| 45. | Ο Πρόεδρος και τα Μέλη της Αναθεωρητικής Αρχής Προσφορών. | | | |
| 46. | O Πρόεδρος και τα Μέλη της Επιτροπής Δημόσιας Υπηρεσίας. | | | |
| 47. | O Πρόεδρος και τα Μέλη της Επιτροπής Εκπαιδευτικής Υπηρεσίας. | | | |
| 48. | O Πρόεδρος και τα Μέλη της Επιτροπής Προστασίας του Ανταγωνισμού. | | | |
| 49. | Ο Πρόεδρος και τα Μέλη της Αναθεωρητικής Αρχής Προσφύγων. | | | |
| 50. | Ο Πρόεδρος και τα Μέλη της Αναθεωρητικής Αρχής Αδειών. | | | |
| 51. | Κάθε άλλος επίτροπος ή ρυθμιστής που διορίζεται δυνάμει οποιουδήποτε γενικού ή ειδικού νόμου. | | | |